माहिलपुर (होशियारपुर)। इलाके के गांव नंगल खुर्द में शनिवार को स्थिति उस वक्त तनावपूर्ण हो गई जब श्मशान घाट के पास बने एक डेरे में श्री गुरु ग्रंथ साहिब जी की पावन बीड़ व खंडित हालत में कुछ गुटके मिले। कुलविंदर सिंह व सुरजीत सिंह ने बताया कि शुक्रवार शाम को वह नजदीकी गांव बाघौरा के गुरुद्वारा साहिब में माथा टेकने के लिए जा रहे थे। रास्ते में नंगल खुर्द गांव के बाहर एक डेरा देखकर वहां रुक गए। इस दौरान डेरे के अंदर एक बदहाल पेटी में श्री गुरु ग्रंथ साहिब जी की पावन बीड़ रखी गई थी। इसके साथ ही पेटी में खंडित अवस्था में कुछ गुटके भी रखे हुए थे। आरोप है कि पेटी में जूते भी पड़े हुए थे।